text: Prins Joachim beskyldes for at have begået ulovligheder
  08 februar 2012 kl. 07.24
  Prins Joachims gods Schackenborg bruger ulovlig gødning og undgår miljølovgivningen. Beskyldningerne kommer fra en tidligere forretningsmand.
  En varetægtsfængslet forretningsmand siger, at han siden 2006 har solgt ulovlig gødning for knap 20 millioner kroner til nogle af landets største landbrug, herunder Schackenborg.
  Det skriver Politiken.
  På Schackenborg afviser man at have begået ulovligheder.
  - Vi kender ikke den pågældende person. Al vores indkøb og handel skal være lovmedholdeligt, og vi har ikke nogen interesse i at springe over, hvor gærdet er lavest, lyder det i en udtalelse fra Schackenborg Gods til Politiken.
  Advokaturchefen ved Sydøstjyllands Politi i Horsens - hvor sagen
  kører - Jan Østergård, vil ikke udtale sig om, hvem der bliver involveret i efterforskningen af sagen.
  